এই মুহূর্তে দর্শক তাঁকে চেনেন ‘কে আপন কে পর’-এর অণু হিসেবে। এর আগে বহু চরিত্রে টেলি-দর্শক তাঁকে দেখেছেন। গত বছর হইচই অ্যাপে মুক্তি পাওয়া, অভিজিৎ চৌধুরী পরিচালিত শর্ট ফিল্ম ‘মিথ্যে’ ছিল পায়েল দেবের ওয়েব ডেবিউ। এবার বড়পর্দায় নায়িকার ভূমিকায় আসছেন পায়েল। 

এই বিষয়ে অন্যান্য খবর

নতুন বছরে নতুন পদক্ষেপ ‘কৃষ্ণকলি’-নায়িকার
টেলি-পর্দায় আবার এক সুতোয় বাঁধা বড় পরিবারের গল্প



‘কে আপন কে পর’ ধারাবাহিকে অণুর ভূমিকায়। ছবি: পায়েলের ফেসবুক পেজ থেকে
রাজর্ষি দে পরিচালিত ‘পূর্ব পশ্চিম দক্ষিণ, উত্তর আসবেই’ ছবির শ্যুটিং শেষ হয়েছে সদ্য। এই ছবিতেই নায়িকার ভূমিকায় আত্মপ্রকাশ করতে চলেছেন অভিনেত্রী। ‘‘এই ছবিটা আমার জীবনে খুব স্পেশাল কারণ প্রথমত এটা আমার ডেবিউ ছবি, আর দ্বিতীয়ত এই ছবিতে আমি রঞ্জন পালিত স্যারের সঙ্গে কাজ করার সুযোগ পেলাম। সেটা আমার কাছে একটা বড় অভিজ্ঞতা। ‘পটাখা’, ‘সাত খুন মাফ’-এর মতো ছবির যিনি সিনেম্যাটোগ্রাফার তাঁর সঙ্গে কাজ করাটা আমার কাছে স্বপ্নের মতো। রাজর্ষিদার জন্যেই আমার সেই স্বপ্ন পূরণ হল’’, জানালেন পায়েল। 

ক্যামেরায় রঞ্জন পালিত। ছবি সৌজন্য: রাজর্ষি দে
এই ছবির বিষয়বস্তু একটু জটিল এবং অতিপ্রাকৃত-কেন্দ্রিক। মোট তিনটি গল্প রয়েছে যেগুলি একটি সূত্রে বাঁধা। এই তিন গল্পের একটিতে মুখ্য চরিত্রে রয়েছেন পায়েল দেব। অভিনেত্রী জানালেন যে ‘কে আপন কে পর’ ধারাবাহিকে তাঁর অভিনয় দেখেই তাঁকে কাস্টিং করেন পরিচালক। 
‘‘রাজর্ষিদা খুব ভাল একজন মানুষ। আমার কাজ করে খুব ভাল লেগেছে। ছবিটা সিরিয়াস হলেও আমরা সেটে প্রচণ্ড মজা করছি’’, জানালেন পায়েল, ‘‘আমাদের অনেকটা শ্যুটিং আউটডোরে ছিল, সেখানেও খুব মজা হয়েছে আরিয়ান, সুচন্দ্রার সঙ্গে। আর খুব ভাল একজন বন্ধু পেয়েছি— নবনীতা। এই টিমটাই দারুণ!’’
অভিনেত্রীর অনেক সুখ্যাতি করলেন পরিচালক নিজেও। এবেলা ওয়েবসাইটকে তিনি জানালেন, ‘‘পায়েলের সঙ্গে প্রথম কাজ, আমার ওকে অসম্ভব পোটেনশিয়াল মনে হয়েছে। যেহেতু আমি নির্দিষ্ট কিছু অভিনেতা-্অভিনেত্রীদের সঙ্গেই কাজ করতে পছন্দ করি, তাই আমার পরের ছবিতেও পায়েল থাকবে। সেই নিয়ে একপ্রস্থ কথাও হয়েছে আমাদের।’’

পরিচালকের সঙ্গে পায়েল। ছবি সৌজন্য: রাজর্ষি দে
আপাতত শ্যুটিং পর্ব শেষ। ছবির পোস্ট প্রোডাকশনের কাজ শুরু হয়েছে। এই বছরের মাঝামাঝিই মুক্তি পাওয়ার কথা।